Diari Oficial de la Generalitat Valenciana


Sumari del DOGV 8037, del 11-05-2017 (2017/3190)

Resolució 718/2017, de 7 d'abril, d'informe ambiental i territorial estratègic favorable en el procediment simplificat de la modificació puntual 8 del Pla general d'ordenació urbana.
--------------------------------------------------------------------------------------------------------------------------------------------------------------------------------------

### Dades del document

Número de DOGV
:   8037

Data del DOGV
:   11-05-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2017/3190


Data del document
:   10-04-2017

Organisme emissor
:   Ajuntament d'Algemesí

Tipus de document
:   Resolució

Descriptors 

:   * Algemesí
    * administració local
    * pla d'urbanisme

Resolució 718/2017, de 7 d'abril, d'informe ambiental i territorial estratègic favorable en el procediment simplificat de la modificació puntual 8 del Pla general d'ordenació urbana. [2017/3190]  
«Relació de fets  
1. Per Resolució de l'Alcaldia 64/2017, de 16 de gener, es va disposar promoure d'ofici la modificació puntual núm. 8 del PGOU, a fi d'adequar la normativa de reserva d'aparcament a les necessitats de les dotacions públiques d'ús sanitari i assistencials.  
2. Per Resolució núm. 275/2017, de 13 de gener, es va disposar incoar el procediment d'avaluació ambiental i territorial estratègica simplificada de la modificació puntual núm. 8 del PGOU, redactada pel serveis tècnics municipals, aixi com sotmetre el document inicial estratègic i l'esborrany de la modificació núm. 8 del PGOU a consultes de la Conselleria de Sanitat Universal i Salut Pública, en la qualitat d'administració pública afectada, per un termini de 20 dies hàbils des de la recepció de la sol·licitud d'informe.  
El document inicial i l'esborrany de la modificació, per a consulta pel públic interessat, han sigut publicats en el portal de transparència per un termini superior a 20 dies hàbils.  
3. El 24.03.2017 el Servei d'Infraestructures de la Conselleria de Sanitat Universal i Salut Pública ha emés informe favorable a la consulta de proposta de modificació del planejament municipal.  
4. El 05.04.2017 s'emet informe conjunt per part de l'arquitecte i l'enginyer de Medi Ambient que diu:  
Des del punt de vista del paisatge l'aprovació de la modificació plantejada no alteraria de manera significativa el caràcter del conjunt del paisatge urbà existent en l'àmbit. Quan l'aprovació d'un pla o la seua modificació corresponga a l'Administració autonòmica, de conformitat amb l'article 44 de la LOTUP, correspondrà a la Conselleria d'Habitatge, Obres Públiques i Vertebració del Territori informar sobre els instruments de paisatge.  
A nivell urbanístic es planteja una modificació de l'ordenació detallada estrictament, segons l'art. 35 de la LOTUP. Per la qual cosa l'aprovació definitiva correspondrà a l'Ajuntament d'Algemesí, d'acord amb el que disposa l'article 44 de la LOTUP».  
Realitzada l'anàlisi tècnica de la documentació del document inicial estratègic, del contingut dels informes rebuts i consultada la cartografia temàtica de la conselleria competent en matèria de medi ambient, s'observa que el desenvolupament de la modificació puntual proposada, no presenta afeccions sobre el medi ambient, únicament afecta el sòl urbà del municipi, i per tant la modificació únicament incidirà sobre les determinacions que regulen el règim d'ús i edificació del sòl.  
  
Contrastat el CBEP i l'àmbit objecte de la modificació, no hi ha efectes significatius sobre el patrimoni cultural. La modificació puntual núm. 8 plantejada al document inicial estratègic del PGOU en tràmit, segons estableix l'article 51.2.b de la LOTUP, d'acord amb els criteris de l'annex VIII d'aquesta, no té incidència en el model territorial vigent ni produeix increment en el consum de recursos, no produeix afeccions significatives en el paisatge ni sobre elements del patrimoni cultural, i no es preveu que de l'aplicació del projecte es deriven o executen projectes ni activitats subjectes a avaluació d'impacte ambiental.  
  
Consideracions jurídiques  
1. Legislació aplicable  
L'avaluació ambiental estratègica és procedent d'acord amb el que s'estableix en l'article 22 del text refós de la Llei de sòl i rehabilitació urbana, aprovat per Reial decret legislatiu 7/2015, de 30 d'octubre, article 6 de la Llei 21/2013, de 9 de desembre, d'avaluació ambiental i article 46 de la llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana (LOTUP).  
  
2. Planejament vigent, objecte i àmbit de la modificació  
L'ordenació urbanística del terme municipal a Algemesí es conté en el Pla general d'ordenació urbana, aprovat definitivament per Resolució de la Direcció General d'Avaluació Ambiental i Territorial, de 10 de gener de 2012, després de l'esmena de les deficiències a què es refereix l'acord de la Comissió Territorial d'Urbanisme, de 13 de maig de 2011.  
La publicació del text de les normes urbanístiques apareix en el BOP núm. 55, de 5 de març, i en el BOP núm. 74, de 27 de març, ambdós de 2012.  
L'objecte de la modificació projectada se centra exclusivament en la reserva obligatòria de places d'aparcament en les dotacions públiques sanitàries i assistencials.  
La modificació puntual de planejament projectada afecta sòl urbà urbanitzat i es tracta de la modificació d'un element d'ordenació detallada. No comporta increment de l'edificabilitat prevista en el vigent Pla general d'ordenació urbana.  
3. Alternatives i justificació  
Les alternatives que s'han plantejat bàsicament són tres:  
L'alternativa 0, consistent a mantindre la regulació actual quant a la dotació de places d'aparcament.  
L'alternativa 1 consistent a exonerar la reserva obligatòria d'aparcament als equipaments públics sanitaris.  
L'alternativa 2 consistent a fer una remissió, des de la normativa urbanística municipal, a favor de la normativa vigent de la conselleria que presta el servei públic.  
De les tres alternatives s'ha descartat l'alternativa 0, atés que la regulació actual constitueix un dels impediments per a la viabilitat tècnica del projecte d'ampliació de centre de salut.  
Les altres dos alternatives s'han proposat per part del departament tècnic de la Conselleria de Sanitat Universal i Salut Pública . L'alternativa 1 presenta com a principal inconvenient el que s'interprete com una reserva de dispensació.  
Per dit motiu, en el document d'inici es considera més apropiada l'alternativa 2.  
4. Identificació i valoració dels possibles efectes en el medi ambient.  
Els tècnics municipals indiquen en el seu informe que la proposta de modificació del Pla general d'ordenació urbana no produeix increment significatiu de recursos, no té incidència en el model territorial vigent, atés que no es modifica l'ordenació estructural; no produeix afeccions significatives en el paisatge; no afecta elements de patrimoni cultural i no es preveu que de l'aplicació del projecte es deriven o executen projectes ni activitats subjectes a avaluació d'impacte ambiental.  
  
5. Procediment  
S'ha seguit la tramitació prevista en els articles 50 i 51 de la LOTUP.  
6. Competència  
L'òrgan ambiental i territorial competent per a realitzar l'avaluació és l'Ajuntament, atés que es tracta d'una modificació d'un instrument de planejament, que afecta únicament l'ordenació detallada de sòl urbà, segons disposa l'article 48 de la LOTUP.  
L'atribució de la funció de resoldre l'avaluació correspon a l'alcalde, en virtut de la competència residual que li atorga l'article 124.4.ñ de la LRBRL.  
Vist l'informe del cap del Servei d'Urbanisme el 6 d'abril de 2017, resolc:  
  
Primer. Emetre informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual núm. 8 del PGOU, per no tindre efectes significatius sobre el medi ambient.  
  
Segon. Publicar la resolució en el Diari Oficial de la Generalitat Valenciana.  
  
Tercer. La resolució de l'informe ambiental i territorial estratègic pel procediment simplificat no és susceptible de cap recurs per considerar-se acte de tràmit, sense perjudici dels recursos que, si escau, siguen procedents en via contenciosa administrativa contra l'acte que aprove l'instrument de planejament corresponent, la qual cosa no és inconvenient perquè puguen utilitzar-se els mitjans de defensa que s'estimen pertinents en dret.  
  
Quart. La resolució de l'informe ambiental i territorial estratègic pel procediment simplificat perdrà la seua vigència i cessarà la producció dels efectes que li són propis, si una vegada publicat en el DOGV no s'haguera procedit a l'aprovació del pla o programa en el termini màxim de quatre anys des de la seua publicació. En tals casos, l'òrgan promotor haurà d'iniciar novament el procediment d'avaluació ambiental i territorial estratègica simplificada del pla o programa.»   
  
  
Algemesí 10 d'abril de 2017.- L'alcaldessa: Marta Trenzano Rubio.